Дыпэплъэнщ къыхах дерсыр зыхуэдэм
«Волгарь» (Астрахань) — «Спартак-Налшык» (Налшык) — 6:0 (1:0). Астрахань. «Центральный» стадион. ШыщхьэуIум и 16-м. ЦIыху 550-рэ еплъащ.
Судьяхэр: Дорошенкэ (Краснодар), Кистанов (Энгельс), Павлов (Саратов).
«Волгарь»: Саганович, Журавлёв, Бердников, Локтионов, Мануковский (Воробьёв, 71) Козлов, Зенин, Павлишин (Данилов, 76), Болонин (Бутенкэ, 41), Погосов (ДыщэкI, 60), Пугачёв (Мязин, 69).
«Спартак-Налшык»: Щоджэн, КIэдыкIуей, Белоусов, Запалацкий (Iэщын, 78), Ольмезов, Хьэшыр, Дэхъу (Шаваев, 46), Iэпщацэ (Салахетдинов, 46), Ашу (Бунаков, 84), Бацэ (Апажэ, 69).
Топхэр дигъэкIащ: Бердниковым, 13 (1:0). Погосовым, 21 (2:0). Бердниковым, 33 (3:0). Пугачёвым, 42 (4:0). Бутенкэ, 45+1 (5:0). Локтионовым, 78 (6:0).
Дагъуэ къыхуащIащ: Запалацкэм, КIэдыкIуейм, Салахетдиновым.
Илъэс тIощIрэ зырэ ипэкIэ Налшык и «Спартак»-м и гъуэм топи 8 Томск къалэм къыщыдагъэкIауэ щытащ, нэгъабэ Песчанокопскэ къуажэм топи 5-кIэ щызэфIэкIащ. А бжыгъэ хьэлъэхэр къэттIэщIыжын хуей хъуащ ди щIалэхэм мэрем кIуам Астрахань топи 6 зэуэ «къыщыкIуэцIалъхьа» иужькIэ.
Тхьэмахуэ ипэкIэ Краснодар къикIахэр хагъащIэу турнир таблицэм и еплIанэ увыпIэм дэкIуэтея «Спартак-Налшыкрауэ» къыпхуэцIыхужынтэкъым шыщхьэуIум и 16-м «Волгарь»-м пэщIэтар. Джэгум и япэ Iыхьэ ныкъуэр 0:5-уэ зэрагъэхьам напэтехым упигъаплъэрт. Насып диIэти, хэгъэрейхэр абдежым щысабырыжащ икIи, загъэпсэхуу къихьэжа иужькIэ, къыкIэлъыкIуа дакъикъэ 45-м зы топ закъуэ фIэкIа къытхудагъэкIыжакъым.
ЗэIущIэр зэрекIуэкIам утемыпсэлъыхьми хъуну къыщIэкIынщ, сыту жыпIэмэ кIэух бжыгъэм псори къыбгурегъаIуэ. Ауэ абы иджыри зэ ди нэм къыщIиIуа ныкъусаныгъэхэм я гугъу щIыпхъэщ. Псом япэрауэ, нобэрей «Спартак-Налшыкым» гулъытэ щIагъуэ зэримыгъуэтырщ. Дэ мызэ-мытIэу ди тхыгъэхэм къыщыхэдгъэщащ, зэхьэзэхуэхэм зыщыхуагъэхьэзыркIэ командэм хэтхэр зэрагъэшхэн къудей зэрамыIэм къыхэкIыу, тэмэму зэрызэхуамышэсыфым. ЗэрыгурыIуэгъуэщи, зэрызыбгъэхьэзырам хуэдэущ утыку узэритынури. Абы щыгъуэми «Спартак-Налшыкым» и тренерхэми хагъэхьа ди щIалэщIэхэми я деж куэд къыщынэу пхужыIэнукъым. Уеблэмэ, я къарумрэ зэфIэкIымрэ къимыхь щалэжь къохъу. Къапщтэмэ, сыт и уасэ япэ джэгугъуиплIым зыри къазэрыщыпэмылъэщар! АдэкIэ мылъку хухэзыххэмрэ я нэIэ къытезыгъэтын хуейхэмрэ Iуэхум нэхъ жыджэру къыхыхьэпхъэт. АрщхьэкIэ… Дэ жытIэркъым, премьер-лигэм щыхэтам хуэдэу, махуэ къэс сом мелуанхэр тегъэкIуэдапхъэу, ауэ къэралпсо утыку щихьэкIэ ди напэр трамыхын хуэдэу гупыр къызэгъэпэщыпхъэщ.
Куэд щIауэ ди хъуэпсапIэу щытащ Къэбэрдей-Балъкъэрым къыщалъхуа икIи зыщызыгъэса щIалэхэр «Спартак-Налшыкым» нэхъыбэу хэтыну. Трубицин Сергей зи унафэщI тренер гупым ар зригъэхъулIащ. АдэкIэ хуэфащэ щIэгъэкъуэн егъэгъуэтыпхъэу аращ. АбыкIэ нобэ ди щапхъэщ Адыгейм и щIыхьыр зыхъумэ Мейкъуапэ и «Дружба»-р. Зэгуэрым «Спартак-Налшыкыр» премьер-лигэм щыхэтам и футболистхэм я бгъэгум шабзищыр щызэблэдзарэ вагъуэ пщыкIутIыр тету зэрыщытам хуэдэу, иджы ди къуэшхэр утыку къохьэ икIи, пэщIэдзэ джэгугъуитхуми я хьэрхуэрэгъу псори щыхагъэщIауэ, зэхьэзэхуэм бжьыпэр щаIыгъщ. ДызэрыщыгъуазэмкIэ, абы мылъкукIэ зыкъыщIегъакъуэ «Спартак-Налшыкыр» къэралым и гуп нэхъыщхьэм зыгъакIуэу илъэсихрэ ныкъуэкIэ хэзыгъэта щIалэм.
Дыпэплъэнщ мэрем кIуам Астрахань къыщыхъуам къыхах дерсыр зыхуэдэм. АдэкIэ ди командэм и Iуэхур зэрыхъунур абы куэдкIэ елъытащ.
Иджы щыгъуазэ фыхуэтщIынщ етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ зэхэта зи чэзу джэгугъуэм кърикIуа бжыгъэхэм: «Мэшыкъуэ-КМВ» (Псыхуабэ) — «Легион-Динамо» (Мэхъэчкъалэ) — 4:0, «Мэхъэчкъалэ» (Мэхэчкъалэ) — СКА (Дон Iус Ростов) — 1:0, «Краснодар-3» (Краснодар) — «Алания» (Владикавказ) — 1:1, «Спартак-Владикавказ» (Владикавказ) — «Дружба» (Мейкъуапэ) — 0:2, «Черноморец» (Новороссийск) — «Анжи» (Мэхъэчкъалэ) — 2:1,«Интер» (Черкесск) — «Урожай» (Краснодар) — 2:2, «Динамо-Ставрополь» (Ставрополь) — «Биолог-Новокубанск» (Прогресс) — 3:0.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ зэIущIэр шыщхьэуIум и 24-м зэхэтынущ. А махуэм «Спартак-Налшыкым» и стадионым къыщригъэблэгъэнущ Псыхуабэ и «Мэшыкъуэ-КМВ»-р
Жыласэ Заурбэч.
